આવી અવસ્થા કેટલી ટકે છે? એક બુઠ્ઠું દંપતી એકબીજાનો હાથ પકડીને જતું હતું. પગથિયું આવે એટલે એક કહે કે, સંભાળજે હોં! બરાબર એ જ સમયે એક યંગ છોકરો અને છોકરી એકબીજાનો હાથ પકડીને દોડતાં નીકળી ગયાં. વૃદ્ધ પત્નીએ કહ્યું કે આપણે આમ જ દોડ્યા છીએ નહીં! પતિએ કહ્યું, હા આમ જ દોડતાં હતાં, પછી એણે એવું કહ્યું કે આજે આપણે દોડી શકતાં નથી એ મહત્ત્વનું નથી, મહત્ત્વનું એ છે કે, હજુ આપણો હાથ એકબીજાનાં હાથમાં છે. પડી ન જઈએ એની ખેવના એ જ પ્રેમ છે. હાથ હાથમાં હોય એ માત્ર સાથ નહીં, સહારો બનવો જોઈએ. ગતિ ભલે ઘટે, મતિ બદલવી ન જોઈએ. ધીમા ભલે પડીએ, ઢીલા ન પડવા જોઈએ. વૃદ્ધાના હાથની પકડ થોડીક મજબૂત થઈ અને એને લાગ્યું કે બીજું ભલે ગમે તે થયું હોય, પણ ઉષ્માને ઉંમરની અસર થતી નથી! શરીર નબળું પડતું હોય છે, પણ મનને તો આપણે રાખવું હોય એવડું રહે. ચામડી પર કરચલી પડે, પણ ચિત્ત તો ચેતનવંતું જ રહેવું જોઈએ.